**Metodický pokyn na zabezpečenie jednotného obsahu žiadosti o stanovisko poskytovateľov minimálnej pomoci ad hoc**

**Poľnohospodárska prvovýroba**

***Pomoc podľa nariadenia Komisie (EÚ) č. 1408/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis v sektore poľnohospodárstva***

***v platnom znení***

Február 2025

**OBSAH**

Úvod 2

I. Účel metodického pokynu 2

II. Súvisiace predpisy a metodické usmernenia koordinátora pomoci 3

III. Súvisiace pojmy 4

IV. Obsah žiadosti 5

V. Spôsob predkladania žiadosti 7

VI. Účinnosť metodického pokynu 7

# Úvod

Protimonopolný úrad Slovenskej republiky je podľa § 2 ods. 1 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) (ďalej ako “zákon o štátnej pomoci”) **koordinátorom pomoci**.

Koordinátor pomoci vypracováva podľa § 2 ods. 2 písm. b) zákona o štátnej pomoci stanoviská k žiadostiam o poskytnutie pomoci ad hoc.

Podľa § 8 ods. 3 zákona o štátnej pomoci pred poskytnutím minimálnej pomoci ad hoc je **poskytovateľ minimálnej pomoci (ďalej len „poskytovateľ pomoci“) povinný požiadať koordinátora pomoci o stanovisko**, či príslušné opatrenie spĺňa podmienky na poskytnutie minimálnej pomoci podľa osobitných predpisov pre minimálnu pomoc (ďalej ako “žiadosť”).

Podľa § 8 ods. 3 zákona o štátnej pomoci je takéto stanovisko koordinátora pomoci pre poskytovateľa pomoci záväzné.

Koordinátor pomoci vydáva tento metodický pokyn podľa § 2 ods. 2 písm. d) zákona o štátnej pomoci, podľa ktorého zabezpečuje **metodickú činnosť** v oblasti štátnej pomoci a minimálnej pomoci.

## Účel metodického pokynu

Tento metodický pokyn sa týka podmienok poskytovania minimálnej pomoci ad hoc poskytovanej podľa **nariadenia Komisie (EÚ) 1408/2013 z 18. decembra 2013** o uplatňovaní článkov 107 a 108 Zmluvy o fungovaní Európskej únie na pomoc *de minimis* v sektore poľnohospodárstva v platnom znení (ďalej len “nariadenie”).

Revíziou z februára 2025 boli do metodického pokynu zapracované zmeny a úpravy vyplývajúce z **nariadenia Komisie (EÚ) 2024/3118 z 10. decembra 2024,** ktorým sa mení nariadenie (EÚ) 1408/2013 o uplatňovaní článkov 107 a 108 Zmluvy o fungovaní Európskej únie na pomoc *de minimis* v sektore poľnohospodárstva.

Tento metodický pokyn je určený najmä pre **poskytovateľov** **pomoci** ako pomôcka pri posudzovaní žiadostí o minimálnu pomoc. Môže však slúžiť aj **žiadateľom** **o pomoc** (ďalej len “žiadateľ”) ako pomôcka pri kompletizácii podkladov, ktoré je potrebné doručiť poskytovateľovi pomoci.

Účelom tohto metodického pokynu je stanoviť v bode IV. metodického pokynu náležitosti žiadosti.

## Súvisiace predpisy a metodické usmernenia koordinátora pomoci

**Nariadenie Komisie (EÚ) 2023/2831 z 13. decembra 2023** o uplatňovaní článkov 107 a 108 Zmluvy o fungovaní Európskej únie na pomoc *de minimis* v platnom znení (ďalej len “nariadenie č. 2023/2831”)

**Nariadenie Komisie (EÚ) 717/2014 z 27. júna 2014** o uplatňovaní článkov 107 a 108 Zmluvy o fungovaní Európskej únie na pomoc *de minimis* v sektore rybolovu a akvakultúry v platnom znení (ďalej len “nariadenie č. 717/2014”)

[**Nariadenie Komisie (EÚ) 2023/2832 z 13. decembra 2023** o uplatňovaní článkov 107 a 108 Zmluvy o fungovaní Európskej únie na pomoc *de minimis* v prospech podnikov poskytujúcich služby všeobecného hospodárskeho záujmu](https://www.antimon.gov.sk/data/files/2207_nariadenie-komisie-eu-2023_2832-z-13-decembra-2023.pdf?csrt=14234845125035128935) v platnom znení (ďalej len “nariadenie č. 2023/2832”).

**Metodické usmernenia koordinátora pomoci** týkajúce sa poskytovania minimálnej pomoci ad hoc sú dostupné na webovom sídle “[Metodické usmernenia koordinátora pomoci | Protimonopolný úrad SR](https://www.antimon.gov.sk/metodicke-usmernenia-koordinatora-pomoci/?csrt=17190128744409899303)”:

## Vzory vyhlásenia žiadateľa k poskytovaniu minimálnej pomoci ad hoc

## Metodické usmernenie - Jediný podnik

## Metodická príručka - Minimálna pomoc v príkladoch

* Procesný postup v prípade MINIMÁLNEJ POMOCI (schéma minimálnej pomoci a minimálna pomoc ad hoc)

## Manuál IS SEMP

1. **Súvisiace pojmy**

**Poľnohospodárska prvovýroba** je výroba výrobkov rastlinnej a živočíšnej výroby, uvedených v prílohe 1 k Zmluve o fungovaní Európskej únie bez toho, aby došlo k akejkoľvej ďalšej operácii, ktorou by sa zmenila povaha takýchto výrobkov.

**Poľnohospodárske výrobky**[[1]](#footnote-1) sú výrobky vymenované v prílohe 1 k Zmluve o fungovaní Európskej únie s výnimkou produktov rybolovu a akvakultúry, uvedených v prílohe I nariadenia Európskeho parlamentu a Rady (EÚ) 1379/2013 z 11. decembra 2013[[2]](#footnote-2).

**Príjemcom[[3]](#footnote-3)** pomoci na základe tohto metodického pokynu je podnik.

**Podnik[[4]](#footnote-4)** jekaždý subjekt, ktorý vykonáva hospodársku činnosť bez ohľadu na jeho právnu formu a spôsob jeho financovania. Označenie konkrétneho subjektu za podnik teda plne závisí od povahy jeho činnosti.

**Hospodárska činnosť**[[5]](#footnote-5) je každá činnosť, ktorá spočíva v ponuke tovaru alebo služieb alebo v ponuke tovaru a služieb na trhu.

**Jediný podnik[[6]](#footnote-6)** zahŕňa všetky subjekty vykonávajúce hospodársku činnosť, medzi ktorými je aspoň jeden z týchto vzťahov**:**

a) jeden subjekt má väčšinu hlasovacích práv akcionárov alebo spoločníkov v inom subjekte;

b) jeden subjekt má právo vymenovať alebo odvolať väčšinu členov správneho, riadiaceho alebo dozorného orgánu iného subjektu;

c) jeden subjekt má právo dominantným spôsobom ovplyvňovať iný subjekt na základe zmluvy, ktorú s daným subjektom uzavrel, alebo na základe ustanovenia v zakladajúcom dokumente alebo stanovách spoločnosti;

d) jeden subjekt, ktorý je akcionárom alebo spoločníkom iného subjektu, má sám na základe zmluvy s inými akcionármi alebo spoločníkmi daného subjektu pod kontrolou väčšinu hlasovacích práv akcionárov alebo spoločníkov v danom subjekte.

Subjekty vykonávajúce hospodársku činnosť, medzi ktorými sú typy vzťahov uvedené v písm. a) až d) predchádzajúceho odseku prostredníctvom jedného alebo viacerých iných subjektov vykonávajúcich hospodársku činnosť, sa takisto považujú za jediný podnik.

## Obsah žiadosti

1. Súčasťou žiadosti sú najmä nasledovné **vyhlásenia podniku**, ktorému má byť poskytnutá minimálna pomoc ad hoc:
2. vyhlásenie, že pôsobí v sektore prvovýroby poľnohospodárskych výrobkov a pomoc nebude poskytnutá na činnosti súvisiace s vývozom do tretích krajín alebo členských štátov, t. j. nejde o pomoc priamo súvisiacu s vyvážanými množstvami, na zriadenie a prevádzkovanie distribučnej siete alebo inými bežnými výdavkami súvisiacimi s vývoznou činnosťou,
3. vyhlásenie, že nepatrí do skupiny podnikov, ktoré s ním tvoria jediný podnik podľa článku 2 ods. 2 nariadenia. V prípade, že podnik patrí do skupiny podnikov, ktoré s ním tvoria jediný podnik, je potrebné predložiť ich identifikačné údaje (názov, IČO),
4. vyhlásenie, že nejde o podnik, voči ktorému sa nárokuje vrátenie pomoci na základe predchádzajúceho rozhodnutia Komisie, ktorým bola táto štátna pomoc označená za neoprávnenú a nezlučiteľnú s vnútorným trhom. Ak žiadateľ patrí do skupiny podnikov, ktoré s ním tvoria jediný podnik, predkladá vyhlásenia aj za tieto podniky.

Podnik, ktorému má byť poskytnutá *minimálna pomoc* *ad hoc* vo forme úveru alebo záruky, predloží okrem vyhlásení uvedených v písm. a), b) a c) tohto bodu aj vyhlásenie, že nie je predmetom kolektívneho konkurzného konania, ani nespĺňa kritériá domácich právnych predpisov na to, aby sa stal predmetom kolektívneho konkurzného konania na návrh svojich veriteľov.

V prípade, že podnik, ktorému má byť poskytnutá minimálna pomoc vo forme úveru alebo záruky, je veľkým podnikom[[7]](#footnote-7), preukáže tiež vyhlásením alebo iným relevantným dokumentom, že je v situácii porovnateľnej s úverovým ratingom aspoň B-.

1. **Poskytovateľ pomoci v žiadosti potvrdí:**
2. že príslušný podnik pôsobí v prvovýrobe poľnohospodárskych výrobkovuvedených v prílohe č. 1 Zmluvy o fungovaní Európskej únie s výnimkou produktov rybolovu a akvakultúry uvedených v prílohe I k nariadeniu Európskeho parlamentu a Rady (EÚ) č. 1379/2013 z 11. decembra 2013 a súčasne že, v súlade s čl. 1 ods. 1 nariadenia, navrhovaná pomoc nie je pomocou:
* ktorej výška sa stanovuje na základe ceny alebo množstva výrobkov uvedených na trh;
* na činnosti súvisiace s vývozom do tretích krajín alebo členských štátov, konkrétne o pomoc priamo súvisiacu s vyvážanými množstvami, na zriadenie a prevádzkovanie distribučnej siete alebo inými bežnými výdavkami súvisiacimi s vývoznou činnosťou;
* ktorá je podmienená uprednostňovaním používania domáceho tovaru pred dovážaným.

Zároveň je do tohto bodu potrebné doplniť aj spôsob overenia (napr. prostredníctvom Obchodného registra SR);

1. či príslušný podnik vykonáva/nevykonáva okrem poľnohospodárskej prvovýroby aj činnosti podľa nariadenia č. 2023/2831alebo nariadenia č. 717/2014;

Ak žiadateľ vykonáva činnosti podľa jedného z uvedených nariadení, poskytovateľ pomoci potvrdí, že je zabezpečené pomocou primeraných prostriedkov, ako je oddelenie činností alebo rozlíšenie nákladov (napr. analytická evidencia), aby činnosť prvovýroby poľnohospodárskych výrobkov nebola podporovaná z minimálnej pomoci poskytovanej v súlade s uvedenými nariadeniami.

1. že pred zaslaním žiadosti overil a pred poskytnutím pomoci si overí, že žiadateľ tvorí, resp. netvorí jediný podnik s iným subjektom (patrí, resp. nepatrí do skupiny podnikov, ktoré s ním tvoria jediný podnik v zmysle čl. 2 ods. 2 nariadenia);
2. že vo vzťahu k forme pomoci je pomoc poskytovaná ako transparentná pomoc podľa čl. 4 nariadenia a uvedie výšku a formu pomoci;
3. overil, že celková výška pomoci poskytnutá žiadateľovi/jedinému podniku v priebehu troch rokov predchádzajúcich dňu poskytnutia pomoci nepresiahne spolu s navrhovanou pomocou strop 50 000 eur podľa čl. 3 ods. 2 nariadenia;

Zároveň poskytovateľ pomoci potvrdí, že poskytnutím minimálnej pomoci ad hoc nebude prekročená ani vnútroštátna horná hranica stanovená pre Slovenskú republiku vo výške 56 890 000 eur v priebehu troch rokov predchádzajúcich dňu poskytnutia pomoci.

1. či v nadväznosti na dodržanie čl. 3 nariadenia a stropu 50 000 eur pre jediný podnik a vnúroštátnej hornej hranice 56 890 000 eur budú pri poskytnutí pomoci dodržané pravidlá kumulácie minimálnej pomoci podľa čl. 5 nariadenia;
2. či spôsob výpočtu výšky pomoci je v súlade s čl. 4 ods. 3 nariadenia (pri poskytovaní minimálnej pomoci formou úveru);
3. spôsob výpočtu výšky pomoci je v súlade s čl. 4 ods. 6 nariadenia (pri poskytovaní minimálnej pomoci formou záruky)
4. že pred podaním žiadosti overil a pred poskytnutím pomoci overí aj v Centrálnom registri (IS SEMP) podľa § 13ods. 3 zákona o štátnej pomoci, že celkový objem pomoci spolu s navrhovanou pomocou neprekročí strop 50 000 eur pre jediný podnik podľa čl. 3 nariadenia počas troch rokov predchádzajúcich dňu poskytnutia pomoci. Zároveň poskytovateľ pomoci potvrdí, že pred podaním žiadosti overil a pred poskytnutím pomoci overí, že poskytnutím pomoci nebude prekročená ani vnútroštátna horná hranica stanovená pre Slovenskú republiku vo výške 56 890 000 eur.
5. že uplatní čl. 3 ods. 8 nariadenia v prípade, ak by sa poskytnutím novej pomoci presiahol strop 50 000 eur pre jediný podnik, resp. vnútroštátnu hornú hranica vo výške 56 890 000 eur počas troch rokov predchádzajúcich dňu poskytnutia pomoci, tzn. neposkytne pomoc ani na tú jej časť, ktorá strop/vnútroštátnu hornú hranicu nepresahuje;

V prípade fúzií alebo akvizícií alebo rozdelenia jedného podniku na dva či viac samostatných podnikov zároveň potvrdí uplatnenie postupu podľa čl. 3 ods. 9 alebo 10 nariadenia;

1. že overil splnenie všetkých podmienok nariadenia, a že bude uchovávať záznamy obsahujúce všetky informácie potrebné na preukázanie splnenia podmienok počas 10 rokov odo dňa poskytnutia minimálnej pomoci ad hoc.

**V. Predkladanie žiadostí a zaznamenávanie pomoci**

Poskytovateľ pomoci predkladá koordinátorovi pomoci žiadosť v písomnej podobe (prostredníctvom elektronickej schránky). Zároveň zabezpečí zaznamenanie žiadosti do Centrálneho registra (IS SEMP), do časti Register minimálnej pomoci - žiadosť.

Po vydaní stanoviska koordinátora pomoci potvrdzujúceho súlad navrhovanej minimálnej pomoci ad hoc s nariadením a po poskytnutí minimálnej pomoci ad hoc je poskytovateľ pomoci povinný zaznamenať údaje o poskytnutej pomoci a o príjemcovi pomoci do Centrálneho registra (IS SEMP) v lehote do piatich pracovných dní odo dňa poskytnutia pomoci[[8]](#footnote-8).

V prípade zmeny výšky poskytnutej pomoci, ktorá už bola zaznamenaná v Centrálnom registri (IS SEMP), sa postupuje nasledovne:

a) pri znížení už poskytnutej minimálnej pomoci je potrebné, aby poskytovateľ pomoci upravil v Centrálnom registri (IS SEMP) už zaznamenanú pomoc[[9]](#footnote-9),

b) zvýšenie už poskytnutej minimálnej pomoci predstavuje novú pomoc, pri ktorej je potrebné postupovať podľa § 8 ods. 3 zákona o štátnej pomoci a tohto metodického pokynu. Do Centrálneho registra (IS SEMP) sa po vydaní stanoviska úradu potvrdzujúceho súlad s nariadením a po poskytnutí minimálnej pomoci ad hoc táto nová pomoc zaznamená v lehote do piatich pracovných dní odo dňa jej poskytnutia ako nový prípad pre daného príjemcu (túto novú pomoc je potrebné sledovať samostatne vzhľadom na dátum poskytnutia pomoci a sledovanie stropu minimálnej pomoci počas troch rokov predchádzajúcich dňu poskytnutia pomoci).

## Účinnosť metodického pokynu

Tento metodický pokyn nadobúda účinnosť dňa 14. 2. 2025.

1. Čl. 2 ods. 1 nariadenia [↑](#footnote-ref-1)
2. Nariadenie Európskeho parlamentu a Rady (EÚ) č. 1379/2013 z 11. decembra 2013 o spoločnej organizácii trhov s produktmi rybolovu a akvakultúry, ktorým sa menia nariadenia Rady (ES) č. 1184/2006 a (ES) č. 1224/2009 a zrušuje nariadenie Rady (ES) č. 104/2000 (Ú. v. EÚ L 354, 28.12.2013, s. 1) [↑](#footnote-ref-2)
3. § 5 ods. 2 zákona o štátnej pomoci [↑](#footnote-ref-3)
4. Nariadenie nedefinuje pojem „podnik“, preto používame definíciu z čl. 1 Prílohy 1 nariadenia č. 651/2014 a bodu 7 Oznámenia Komisie o pojme štátna pomoc uvedenom v článku 107 ods. 1 Zmluvy o fungovaní Európskej únie [↑](#footnote-ref-4)
5. § 5 zákona o štátnej pomoci [↑](#footnote-ref-5)
6. Čl. 2 ods. 2 nariadenia [↑](#footnote-ref-6)
7. Veľký podnik je podnik, ktorý nespĺňa definíciu mikropodnikov, malých a stredných podnikov (ďalej len „MSP“).
Definícia MSP je uvedená v prílohe I nariadenia Komisie (EÚ) č. 651/2014 zo 17. júna 2014 o vyhlásení určitých
kategórií pomoci za zlučiteľné s vnútorným trhom podľa článkov 107 a 108 zmluvy v platnom znení.
Upozornenie: obec/kraj je vždy veľkým podnikom. [↑](#footnote-ref-7)
8. Podľa § 5 ods. 1 zákona o štátnej pomoci sa za deň poskytnutia pomoci považuje deň, keď nadobudol účinok právny úkon, na základe ktorého sa pomoc poskytuje príjemcovi pomoci (napr. deň nadobudnutia účinnosti zmluvy o poskytnutí dotácie). [↑](#footnote-ref-8)
9. Presný postup je stanovený v „Manuáli používateľa – štátna pomoc a minimálna pomoc“, ktorý je uverejnený na <https://semp.kti2dc.sk/Announcement/Announcement/37742b54-667b-e711-940c-00505699aac2> [↑](#footnote-ref-9)